Sænski aðgerðarsinninn Greta Thunberg hefur breytt lýsingu sinni ( e. bio ) á samfélagsmiðlinum Twitter til að hæðast að Donald Trump Bandaríkjaforseta . „ Táningur sem er að vinna í reiðivandamálum sínum . Hangi með vinum og horfi á góða mynd , “ segir Greta nú í lýsingunni á sjálfri sér , en þar vitnar hún óbeint í orð Trumps um hana . Bandaríska blaðið Times sæmdi Gretu í vikunni titlinum Manneskja ársins , titli sem Trump fékk sjálfur árið 2016 . Útnefninguna hlýtur sá sem þykir hafa haft mest áhrif á atburði liðins árs , hvort sem er til góðs eða ills . Af því tilefni skrifaði Trump á Twitter að honum þætti útnefning Gretu „ svo fáránleg “ . „ Greta verður að vinna í reiðivandamálum sínum og fara síðan og horfa á góða bíómynd með vinum . Slakaðu á , Greta , “ skrifar hann á Twitter . Þetta er ekki í fyrsta sinn sem Trump telur tíma sínum vel varið í að gagnrýna aðgerðasinnann unga , en í september deildi hann myndbandi af henni að ræða loftslagsmál af innlifun og skrifaði við myndbandið , í augljósri hæðni , að Greta liti út fyrir að vera hamingjusöm , ung stúlka sem hlakkaði til bjartrar og frábærrar framtíðar .